For statsråden og for Regjeringa er det viktig at me har eit system som sikrar likebehandling i alle delar av landet. Då må me ha eit system med standardar som er knytte til trafikktal. Det er det som er lagt til grunn òg ved dei planane som no ligg for E18 på Sørlandet. Dei tala tilseier ikkje firefeltsveg på heile E18. Det er lett å fylgje representanten og seie at akkurat her skulle me ha gjort det. Men så kjem det ti, og kanskje tjue og tretti andre representantar frå andre delar av landet som har sin veg som dei òg gjerne skulle hatt ein betre standard på enn trafikktalet tilseier. I NTP vil me leggje fram dei nye normene og standardane som skal gjelde for vegnettet. Då får Stortinget seie sitt om det. Men for meg handlar dette òg om likebehandling i heile landet. Det må vi òg ha på E18.